**Szerkesztési támpontok**

A kéziratokat \*.doc vagy \*.docx formátumban szíveskedjen leadni.

A kézirathoz használjon 12 pontos normál Times New Roman betűtípust.

A tanulmány **címét** és alcímet kérjük **román** és **angol nyelvre** is lefordítani, és a magyar

cím alatt hasonló formátumban feltüntetni.

A szerzők pontos munkahelyét és e-mail címét is kérjük feltüntetni a tanulmányok címe alatt.

A szöveghez kérünk mellékelni egy max. 500 szavas román és angol nyelvű kivonatot.

Ha a szövegben **képek, grafikonok, táblázatok** is vannak, ezeket igazítsa középre, és számozza

meg őket.

Ezek aláírása: sorszám. elnevezés (ábra, térkép, táblázat, kép, példa stb.). cím

Például:

1. ábra. A költő arcképe

A kiadó kiadványai rendszerint fekete-fehérben jelennek meg. Kérjük, az illusztrációk színválasztása során vegye ezt figyelembe.

Az ábrák és táblázatok alatt adja meg az adatok forrását: pl. saját szerkesztés, saját kutatásból származó adatok, vagy a hivatkozást arra a műre, ahonnan az adatok származnak.

*Kiemelésre a dőlt betűs szedés* (kurziválás, italic) ajánlott.

A műcímeket és folyóiratcímeket, ahogyan a könyvészetben, úgy a főszövegben is kurzívval emelje ki (és ne idézőjellel fogja közre).

A szakirodalmi jegyzéket betűrendben, a következő formában állítsa össze:

A szerző teljes neve (nagybetűvel írt családnév, kisbetűvel írt keresztnév). Ha a névben más iniciálé vagy rövidítés is szerepel, ezt a névtől vesszővel kell elválasztani).

Például:

KÓS Károly, Dr. vagy NAGY Gábor, O.

Előfordulhat, hogy egy kiadványon a szerző keresztneve helyett csak egy iniciálé szerepel. Ebben az esetben megelégszünk az iniciálé feltüntetésével.

Ha kötet szerkesztőjéről van szó, a fenti formában közölt név után, az idézett mű nyelvének

megfelelően, zárójelben a következő rövidítéseket alkalmazzuk: magyar nyelvű mű esetén (szerk.), angol nyelvű mű esetén (ed.), illetve (eds.), francia nyelvű mű esetén (dir.), német nyelvű mű esetén (hg.).

Például:

NAGY Gábor, O. (szerk.) vagy CIRLOT, Juan Eduardo (ed.)

Idegen nevek esetében a családnevet a keresztnévtől vesszővel választjuk el.

Például:

ELIADE, Mircea

Több szerző (szerkesztő) esetében ezek nevét három szerzőig feltüntetjük. A nevek közé

nagykötőjelet (elül-hátul tapadó, hosszú vonal) teszünk.

Például:

KÓS Károly–NAGY Jenő, Dr.–SZENTIMREI Judit

Négy vagy ennél több szerző esetében az első szerző (szerkesztő) neve után az et alii rövidítést kell alkalmazni.

Például:

JUNG, Carl Gustav et alii (eds.)

Az évszám után a hivatkozott mű (könyv, tanulmány) címe következik, ami után pontot teszünk. (Ha egy műnek alcíme is van, a cím után pontot teszünk, majd szóköz után az alcím következik.) A cím után könyvek esetében a *kiadás helye*, majd a *kiadó megnevezése* következik.

Például:

KOROKNAY István 2001 *Érdekes állatvilág*. Budapest, Aranyhal Kiadó.

Folyóiratokban megjelent közleményekre – a szerző, az évszám és a tanulmány címe után – a

következő módon utalunk: *folyóirat címe (kurzív betű)*, évfolyam (arab számmal, a folyóirat címét követően, írásjel nélküli szóköz után), szám (utána pont), oldalszám(ok) (közöttük nagykötőjel, utána pont). *A tanulmány pontos lelőhelyét a folyóiratban az első és utolsó oldalszám feltüntetésével kell* *megadni a szakirodalmi jegyzékben.*

Például:

DAJKA Emese 1999 Szupernovák és neutrínók. *Fizikai Szemle* 49. 2. 49–56.

TÓSZEGI Zsuzsanna 1998 Elképzelések a Neumann János Multimédia Központ és Digitális Könyvtárról. *TMT* 45. 1. 29–34.

Gyűjteményes kötetekben megjelent közleményekre az In: rövidítés után a következő módon

utalunk: a kötet szerzője vagy szerkesztője (utána kettőspont), a kötet címe (kurzív betűvel, utána

pont), a megjelenés helye (utána vessző), kiadó (utána vessző), első és utolsó oldalszám (közöttük nagykötőjel, utána pont).

Például:

KARADY, Victor 1999 Les universités de la Troisiéme République. In: Jacques Verger (dir.): *Histoire des* *universités en France*. Toulouse, Bibliothéque Historique Privat, 323–365.

GYÖRGY Béla 2000 Hargita megye úthálózatának rehabilitációs programja. In: Köllő Gábor, Dr. (szerk.): *Nemzetközi Építéstudományi Konferencia. Csíksomlyó, 2001. május 24–27.* Kolozsvár, Erdélyi Magyar Műszaki Tudományos Társaság, 63–66.

*A szakirodalomra mind a dolgozat főszövegében, mind a lábjegyzetekben kerek zárójelben lehet*

*hivatkozni* a szerző nevének, a megjelenés évének és az oldalszámoknak a feltüntetésével. Egy munka egészére való hivatkozás a szerző normál betűvel írt családnevének és a megjelenési évnek a feltüntetésével történik (pl.: Auner 1908; Kájoni 1676). Ha ennél pontosabb helyre kívánunk utalni, az évszámot követő *pont* után a megfelelő oldalszámokat is feltüntetjük (pl.: Nagy 1991. 234.; Kerkápoly 2001. 97–101.).

A folyóiratokban vagy gyűjteményes kötetekben megjelent munkákra való hivatkozás hasonló

módon történik (teljes műre való hivatkozás: szerző és évszám révén; adott részletre való hivatkozás esetén: szerző–évszám–oldalszám(ok) révén).

A főszövegben a hivatkozott könyvészeti tételeket pontosvesszővel választjuk el, ha ezek különböző szerzőktől származnak (Csetri 1992; Imreh 1992; Tüdős 1998 és 2001; Binder 1996).

Ha a felhasznált irodalmi forrásnak két szerzője van, akkor mindkét szerző nevét és az évszámot is jelölni kell, pl.: (Szabó–Kiss,1987). Kettőnél több szerző esetén az első szerző nevét kell kiírni a hivatkozásnál, jelölve azt, hogy több szerzőről van szó, pl.: (Csete et al. 1985).